A BIZOTTSÁG HATÁROZATA
(2008. március 26.)
a 2006/589/EK határozatnak az aviglicin-hidroklorid tekintetében történő módosításáról
(az értesítés a C(2008) 1071. számú dokumentummal történt)
(EGT-vonatkozású szöveg)
(2008/278/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a növényvédő szerek forgalomba hozataláról szóló, 1991. július 15-i 91/414/EGK tanácsi irányelvre (1) és különösen annak 6. cikke (3) bekezdésére,
mivel:
(1)
A 91/414/EGK irányelv 6. cikkének (2) bekezdésével összhangban a Valent Bioscience 2004. október 27-én kérelmet nyújtott be az Egyesült Királysághoz az aviglicin-hidroklorid hatóanyagnak a 91/414/EGK irányelv I. mellékletébe történő felvétele iránt.
(2)
A 2006/589/EK bizottsági határozat megerősítette, hogy az előzetes vizsgálat alapján a dosszié „teljes”, abban az értelemben, hogy elvben megfelel a 91/414/EGK irányelv (2) II. és III. mellékletében előírt adat- és információszolgáltatási követelményeknek.
(3)
A tagállamok ezzel lehetőséget kaptak az aviglicin-hidrokloridot tartalmazó növényvédő szerekre vonatkozó ideiglenes engedélyek kiadására, a 91/414/EGK irányelv 8. cikkének (1) bekezdésével összhangban. Egyetlen tagállam sem élt ezzel a lehetőséggel.
(4)
Az Egyesült Királyság mint referens tagállam jelezte a Bizottságnak, hogy a dosszié részletes vizsgálatakor kiderült, hogy a 91/414/EGK irányelv II. és III. mellékletében előírt számos további adatot még nem nyújtottak be. Következésképpen a dosszié a továbbiakban már nem tekinthető teljesnek.
(5)
Az aviglicin-hidroklorid bejelentője arról tájékoztatta az Egyesült Királyságot és a Bizottságot, hogy a továbbiakban nem áll szándékában támogatni a folyamatban lévő értékelést és további adatokat benyújtani. Ennek eredményeképpen nyilvánvaló, hogy a dosszié nem lesz teljes, és így az Egyesült Királyságnak nem lesz lehetősége arra, hogy értékelő jelentést készítsen az aviglicin-hidrokloridról, és azt a Bizottságnak, az Európai Élelmiszer-biztonsági Hatóságnak és a többi tagállamnak elküldje. Az aviglicin-hidroklorid ideiglenes engedélyezésének lehetőségét ezért vissza kell vonni.
(6)
Nem szükséges türelmi időt biztosítani az aviglicin-hidrokloridot tartalmazó növényvédő szerek meglévő készleteinek ártalmatlanítására, tárolására, forgalomba hozatalára és felhasználására, mivel e hatóanyagra egyik tagállam sem adott ki ideiglenes engedélyt.
(7)
A 2006/589/EK határozatot ezért ennek megfelelően módosítani kell.
(8)
Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2006/589/EK határozat melléklete helyébe e határozat melléklete lép.
2. cikk
Ennek a határozatnak a tagállamok a címzettjei.
Kelt Brüsszelben, 2008. március 26-án.